સામાન્ય રીતે, એપ્સ ત્રણ પ્રકારની હોય છે : નેટિવ એપ્સ, વેબ એપ્સ અને હાઇબ્રિડ (એટલે કે નેટિવ અને વેબના મિશ્રણ જેવી). આ ત્રણેય પ્રકારની એપની જટિલ ટેકનોલોજીની ગૂંચવણ ઉકેલીને સરળ બનાવી દઈએ તો એમ કહી શકાય કે જે એપને આપણે ફોનમાં ઇન્સ્ટોલ કરીને ઇન્ટરનેટ કનેક્શન વિના પણ ઉપયોગમાં લઈ શકીએ એ નેટિવ એપ કહી શકાય. આવી એપ, એન્ડ્રોઇડ કે આઇઓએસ જેવા ચોક્કસ પ્લેટફોર્મને ધ્યાનમાં રાખીને તૈયાર કરવામાં આવી હોય અને તે ફોનમાંની વિવિધ સુવિધાઓ જેમ કે કેમેરા, માઇક્રોફોન, કંપાસ, એક્સલેરોમીટર વગેરેનો લાભ લઈ શકાય એ રીતે ડિઝાઇન થઈ હોય છે. આવી એપ ઉપયોગમાં સૌથી વધુ ફાસ્ટ, સૌથી વધુ વિશ્વસનીય અને સૌથી વધુ સગવડભરી હોય છે. આવી એપ ઇન્ટરનેટ કનેક્શન બંધ હોય ત્યારે પણ આપણે તેને ઓપન કરી શકીએ અને તેની વિવિધ સગવડોનો લાભ લઈ શકીએ. ઇન્ટરનેટ કનેક્શન મળે ત્યારે આવી એપ વધુ ઉપયોગી બની જાય.